**Guy Carbonneau** (s. 18. maaliskuuta 1960 Sept-Îles, Québec) on kanadalainen jääkiekkovalmentaja ja pelaajauransa lopettanut ammattilaisjääkiekkoilija, pelipaikaltaan keskushyökkääjä. Hän pelasi NHL:ssä 1318 runkosarjaottelua ja voitti kolme Stanley Cupia. Hän oli NHL:n parhaita puolustavia hyökkääjiä ja voitti kolmesti Selke Trophyn. Carbonneau oli Montreal Canadiensin päävalmentaja vuosina 2006–2009.

Pelaajaura
----------

Ennen NHL-uraansa Carbonneau pelasi neljän kauden ajan Chicoutimi Saguenéensissa junioriliiga QMJHL:ssä. Hän oli kahdella viimeisellä QMJHL-kaudellaan seuransa paras pistemies, kaudella 1978–1979 141:llä tehopisteellä (62 maalia ja 79 syöttöpistettä) ja kaudella 1979–1980 182:lla pisteellä (72 maalia ja 110 syöttöpistettä). Montreal Canadiens varasi hänet NHL:ään numerolla 44 vuoden 1979 varaustilaisuuden kolmannella kierroksella.

Carbonneau teki debyyttinsä NHL:ssä kaudella 1980–81, jolla hän pelasi Canadiensin paidassa kaksi ottelua, mutta paikkansa seuran vakiokokoonpanossa hän vakiinnutti vasta kahden Canadiensin silloisessa farmijoukkueessa, AHL-seura Nova Scotia Voyageursissa pelatun kauden jälkeen; kaudella 1981–1982 hän oli Voyageursin paras pistemies tehopisteillä 27 maalia ja 67 syöttöpistettä, jotka syntyivät 77:ssä runkosarjaottelussa. 

Carbonneau pelasi Canadiensin kokoonpanossa yhtäjaksoisesti kahdentoista täyden kauden ajan ja nousi ajan mittaan seuransa avainpelaajien joukkoon. Vaikka Carbonneau osasi myös pisteiden teon tehden viidellä kaudella yli 50 pistettä ja yhtä monella kaudella yli 20 maalia, hän profiloitui enemmän puolustavana pelaajana ja hän olikin useilla kausilla seuransa ja koko liigan johtavia puolustavia hyökkääjiä. Carbonneau voitti NHL-urallaan kolmesti liigan parhaan puolustavan hyökkääjän palkinnon, Frank J. Selke Trophyn, vuosina 1988, 1989 ja 1992. Hän oli ehdokkaana palkinnon saajaksi vuonna 1990. Plusmiinustilastossa parhaat lukemansa, +37, Carbonneau saavutti kaudella 1989–1989. Hän voitti Canadiensin paidassa Stanley Cupin kahdesti, vuosina 1986 ja 1993, päästen jälkimmäisellä kerralla nostamaan pokaalin seuransa kapteenina, jona hän toimi vuosina 1989–1994. 

Elokuussa 1994 Canadiens myi Carbonneaun St. Louis Bluesiin vaihdossa Jim Montgomeryyn. Carbonneau pelasi Bluesissa vain työsulun lyhentämän kauden 1994–1995. Lokakuussa 1995 Blues myi Carbonneaun Dallas Starsiin vaihdossa Paul Broteniin ja hän pelasi seurassa uransa loppuun asti, viiden kauden ajan. Kesäkuussa 1999 hän pääsi juhlimaan Starsin paidassa kolmatta Stanley Cupin mestaruuttaan seuran voitettua loppuotteluissa Buffalo Sabresin otteluvoitoin 4–2. Carbonneau pääsi pelaamaan Stanley Cupin voitosta myös vuosina 1989 ja 2000, mutta 1989 Carbonneaun silloinen seura Montreal hävisi mestaruuden Calgary Flamesille voitoin 2–4 ja 2000 Dallas Stars hävisi mestaruuden New Jersey Devilsille niin ikään voitoin 2–4. Carbonneau lopetti 18-vuotisen NHL-uransa kesäkuussa 2000. 

Guy Carbonneau pelasi NHL-urallaan yhteensä 1318 runkosarjaottelua, joissa hän teki 663 tehopistettä (260 maalia ja 403 syöttöä). Hän pelasi 231 pudotuspeliottelua tehopistein 38 maalia ja 55 syöttöpistettä. Hän on pelannut seitsemänneksi eniten pudotuspelejä NHL:ssä. Hän saavutti plusmiinustilastossa positiivisen lukeman 14:llä kaudella ja koko uran plusmiinustilastoksi tuli +186. NHL:n pudotuspeleissä hän esiintyi yhtä kautta (1995–1996) lukuun ottamatta joka vuosi. 

Carbonneau valittiin vuonna 2001 QMJHL:n Hall of Fameen. Vuonna 2005 QMJHL lanseerasi uuden parhaalle puolustavalle hyökkääjälle jaettavan palkinnon ja antoi sille nimen Trophée Guy Carbonneau. Chicoutimi on jäädyttänyt Carbonneuaun pelinumeron 21.

Peliuran jälkeen
----------------

Lopetettuaan uransa Carbonneau toimi vuosina 2000–2002 kahden kauden ajan Montreal Canadiensin apuvalmentajana Michel Therrienin alaisuudessa. Apuvalmentajan pestinsä jälkeen hän siirtyi Dallas Starsin organisaatioon apulais-GM:ksi ja toimi tehtävässä tammikuuhun 2006 asti, jolloin hänet palkattiin toistamiseen Canadiensin apuvalmentajaksi, tällä kertaa Claude Julienin irtisanomisen jälkeen päävalmentajan tehtävät ottaneen GM Bob Gaineyn alaisuuteen. Kaudeksi 2006–2007 Carbonneau nimettiin Canadiensin päävalmentajaksi apulaisinaan Kirk Muller, Doug Jarvis ja Roland Melanson.

Carbonneau valmensi Montrealin 2007–2008 runkosarjassa 104 pisteeseen ja Itäisen konferenssin kärkipaikkaan. Hän oli kauden päätteeksi ehdolla NHL:n parhaalle valmentajalle annettavaan Jack Adams Awardiin. Seuraava kausi ei sujunut Carbonneaun valmentamalta Montrealilta yhtä hyvin, ja tammikuun lopun ja helmikuun aikana joukkue hävisi 13 pelistään 10. Carbonneau erotettiin maaliskuussa ja Bob Gainey palasi joukkueen päävalmentajaksi.

Muuta
-----

Carbonneaun vävy on jääkiekkoilija Brenden Morrow.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 1976–77 | Chicoutimi Saguenéens | QMJHL | 59 | 9 | 20 | 29 | 8 | 4 | 1 | 0 | 1 | 0 |
| 1977–78 | Chicoutimi Saguenéens | QMJHL | 70 | 28 | 55 | 83 | 60 |  |  |  |  |  |
| 1978–79 | Chicoutimi Saguenéens | QMJHL | 72 | 62 | 79 | 141 | 47 | 4 | 2 | 1 | 3 | 4 |
| 1979–80 | Chicoutimi Saguenéens | QMJHL | 72 | 72 | 110 | 182 | 66 | 12 | 9 | 15 | 24 | 28 | Kakkostähdistö |
| 1979–80 | Nova Scotia Voyageurs | AHL |  |  |  |  |  | 2 | 1 | 1 | 2 | 2 |
| 1980–81 | Montreal Canadiens | NHL | 2 | 0 | 1 | 1 | 0 |  |  |  |  |  |
| 1980–81 | Nova Scotia Voyageurs | AHL | 78 | 35 | 53 | 88 | 87 | 6 | 1 | 3 | 4 | 9 |
| 1981–82 | Nova Scotia Voyageurs | AHL | 77 | 27 | 67 | 94 | 124 | 9 | 2 | 7 | 9 | 8 |
| 1982–83 | Montreal Canadiens | NHL | 77 | 18 | 29 | 47 | 68 | 3 | 0 | 0 | 0 | 2 |
| 1983–84 | Montreal Canadiens | NHL | 78 | 24 | 30 | 54 | 75 | 15 | 4 | 3 | 7 | 12 |
| 1984–85 | Montreal Canadiens | NHL | 79 | 23 | 34 | 57 | 43 | 12 | 4 | 3 | 7 | 8 |
| 1985–86 | Montreal Canadiens | NHL | 80 | 20 | 36 | 56 | 57 | 20 | 7 | 5 | 12 | 35 | Stanley Cup |
| 1986–87 | Montreal Canadiens | NHL | 79 | 18 | 27 | 45 | 68 | 17 | 3 | 8 | 11 | 20 |
| 1987–88 | Montreal Canadiens | NHL | 80 | 17 | 21 | 38 | 61 | 11 | 0 | 4 | 4 | 2 | Selke Trophy |
| 1988–89 | Montreal Canadiens | NHL | 79 | 26 | 30 | 56 | 44 | 21 | 4 | 5 | 9 | 10 | Selke Trophy |
| 1989–90 | Montreal Canadiens | NHL | 68 | 19 | 36 | 55 | 37 | 11 | 2 | 3 | 5 | 6 |
| 1990–91 | Montreal Canadiens | NHL | 78 | 20 | 24 | 44 | 63 | 13 | 1 | 5 | 6 | 10 |
| 1991–92 | Montreal Canadiens | NHL | 72 | 18 | 21 | 39 | 39 | 11 | 1 | 1 | 2 | 6 | Selke Trophy |
| 1992–93 | Montreal Canadiens | NHL | 61 | 4 | 13 | 17 | 20 | 20 | 3 | 3 | 6 | 10 | Stanley Cup |
| 1993–94 | Montreal Canadiens | NHL | 79 | 14 | 24 | 38 | 48 | 7 | 1 | 3 | 4 | 4 |
| 1994–95 | St. Louis Blues | NHL | 42 | 5 | 11 | 16 | 16 | 7 | 1 | 2 | 3 | 6 |
| 1995–96 | Dallas Stars | NHL | 71 | 8 | 15 | 23 | 38 |  |  |  |  |  |
| 1996–97 | Dallas Stars | NHL | 73 | 5 | 16 | 21 | 36 | 7 | 0 | 1 | 1 | 6 |
| 1997–98 | Dallas Stars | NHL | 77 | 7 | 17 | 24 | 40 | 16 | 3 | 1 | 4 | 6 |
| 1998–99 | Dallas Stars | NHL | 74 | 4 | 12 | 16 | 31 | 17 | 2 | 4 | 6 | 6 | Stanley Cup |
| 1999–00 | Dallas Stars | NHL | 69 | 10 | 6 | 16 | 36 | 23 | 2 | 4 | 6 | 12 |
| 19 kautta | yhteensä | NHL | 1318 | 260 | 403 | 663 | 820 | 231 | 38 | 55 | 93 | 161 |

Lähteet
-------

* Guy Carbonneau The Internet Hockey Databasessa (englanniksi)
* 1974 NHL Entry Draft – Guy Carbonneau *hockeydraftcentral.com*. Viitattu 6.9.2008. (englanniksi)
* Guy Carbonneau Legends of Hockey -sivustolla (englanniksi)

### Viitteet

1. ↑  Career Playoff Leaders and Records for Games Played *www.hockey-reference.com*. Viitattu 31.7.2009. (englanniksi)
2. ↑  Boudreau wins Jack Adams Award as top coach *TSN*.  12.6.2008.  Arkistoitu 15.3.2014. Viitattu 10.3.2009. (englanniksi)
3. ↑  Saku Koivun Montreal vaihtoi päävalmentajaa *Helsingin Sanomat*.  10.3.2009. Helsinki.  Arkistoitu 25.5.2012. Viitattu 10.3.2009.
4. ↑  Hockeydraftcentral


|  |  |  |
| --- | --- | --- |
| Edeltäjä:**Dave PoulinDirk Graham** | **Frank J. Selke Trophyn voittaja**1988, 19891992 | Seuraaja:**Rick MeagherGoug Gilmour** |